**SELETUSKIRI**

**maaeluministri määruse „Põllumajanduslooma märgistamise ja registreerimise ning veisepassi väljastamise kord, põllumajanduslooma tapmisest ja hukkumisest ning kõrvaldamisest teavitamise kord ning identifitseerimisvahendi eemaldamise ja asendamise nõuded” eelnõu juurde**

**1. Sissejuhatus**

Maaeluministri määruse „Põllumajanduslooma märgistamise ja registreerimise ning veisepassi väljastamise kord, põllumajanduslooma tapmisest ja hukkumisest ning kõrvaldamisest teavitamise kord ning identifitseerimisvahendi eemaldamise ja asendamise nõuded” eelnõu on välja töötatud veterinaarseaduse § 31 lõike 3 alusel.

Kehtiv põllumajandusministri määrus „Identifitseerimisele kuuluvate põllumajandusloomade liikide loetelu, põllumajandusloomade identifitseerimise ning nende kohta andmete registreerimise viisid ja kord, registreerimistunnistuse väljastamise kord ja veisepassi vorm ning põllumajandusloomade arvestuse pidamise kord”, mis kehtestati loomatauditõrje seaduse § 11 lõike 2 alusel, muutub kehtetuks seoses veterinaarseaduse (384 SE) jõustumisega 1. detsembril 2021. a, kus on ettenähtud loomatauditõrje seaduse kehtetuks tunnistamine. Volitusnormi on muudetud, kuna osa kehtivast volitusnormist on hõlmatud Euroopa Parlamendi ja nõukogu määruses (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus) (ELT L 84, 31.03.2016, lk 1–208) ja komisjoni delegeeritud määruses (EL) 2019/2035 millega täiendatakse Euroopa Parlamendi ja nõukogu määrust (EL) 2016/429 seoses maismaaloomade pidamise ettevõtteid ja haudejaamu ning teatavate peetavate maismaaloomade ja haudemunade jälgitavust käsitlevate eeskirjadega (ELT L 314, 05.12.2019, lk 115–169). Enamus määruse nõudeid on siiski jätkuvalt vajalik kehtestada, et reguleerida riigisisesed toimingud ja osi, mida eelnimetatud määrused ei kata. Näiteks on komisjoni delegeeritud määruse (EL) 2019/2035 artikli 82 rakendamiseks vaja kehtestada kord, et tagada loomapidaja kolmandast riigist EL-i toodud või muus EL-i riigis eelnevalt nõuetekohaselt identifitseeritud loomade identifitseerimisvahendi ja -numbri seostamine ettevõttega, kus looma peetakse.

Eelnõu ja seletuskirja on koostanud Maaeluministeeriumi toiduohutuse osakonna loomatervise peaspetsialist Arvi Raie (625 6289, arvi.raie@agri.ee). Eelnõule on juriidilise ekspertiisi teinud Maaeluministeeriumi õigusosakonna peaspetsialist Arvo-Mart Elvisto (tel 625 6151, [arvo-mart.elvisto@agri.ee](mailto:arvo-mart.elvisto@agri.ee)).

**2. Eelnõu sisu ja võrdlev analüüs**

Eelnõuga kehtestatakse Euroopa Parlamendi ja nõukogu määruse (EL) 2016/429 artiklis 109 ning komisjoni delegeeritud määruse (EL) 2019/2035 artiklites 73 ja 76 nimetatud liiki loomade märgistamise ja registreerimise ning veisepassi väljastamise kord, põllumajanduslooma tapmisest ja hukkumisest ning kõrvaldamisest teavitamise kord ning identifitseerimisvahendi eemaldamise ja asendamise nõuded.Eelnõu koosneb kaheksast paragrahvist.

**Eelnõu §-s 1** sätestatakse põllumajanduslooma märgistamise ja registreerimise üldnõuded. Esmalt sätestatakse ajavahemik, mille jooksul peab loomapidaja oma veise, kaamellase, hirvlase, lamba, kitse ja sea märgistama. Kaamellase ja hirvlase puhul peab loomapidaja Euroopa Parlamendi ja nõukogu määruse (EL) 2016/429 kohaselt oma loomad märgistama ja pidama sellekohast arvestust, aga teiste loomade puhul peab lisaks arvestuse pidamisele ka sellest teavitama põllumajandusloomade registrit (edaspidi *register*). Võrreldes kehtiva korraga sätestatud ajavahemikud, mille jooksul veist, lammast, kitse ja siga peab identifitseerima, ei muutu. Lisandub kaamellase ja hirvlase märgistamise tähtaeg ja need loomad tuleb märgistada 20 päeva jooksul looma sündimise päevast arvates. Üldine kaamellaste ja hirvlaste märgistamise kohtustus hakkas kehtima koos Euroopa Parlamendi ja nõukogu määruses (EL) 2016/429 jõustumisega 21. aprillil 2021. a.

Samuti sätestatakse tähtaeg, millal peab registrit teavitama loomade liikumisest ning individuaalselt identifitseerimata loomade puhul loomarühma suuruse või perede arvu muutumisest.

Nõue tuleneb määruse (EL) 2016/429 artikli 84 lõikest 1, mille kohaselt peab teavitama ettevõtte andmete, sealhulgas ettevõttes peetavate loomade arvu muutumisest. Kehtivas korras on mesilasperedest teavitamine vajalik kaks korda aastas. See intervall ei taga aga andmete ajakohasust. Seetõttu on andmete esitamist individuaalselt identifitseerimata loomaliik kohta ühtlustatud ja teavitama peab igakuiselt eelneva kuu loomade ja mesilasperede arvust. Kehtestatud nõue võimaldab efektiivse taudiennetuse ja tõrje tagamiseks teada individuaalselt identifitseerimata loomade ja mesilasperede või kimalasperede arvu loomapidamisettevõttes ja selle muutumist ajas.

**Eelnõu §-s 2** sätestatakse veise, lamba, kitse ja sea identifitseerimise kord. Määratakse tähtaeg, mille jooksul peab registrit teavitama loomade identifitseerimisest ja nähakse ette sigade kohta teatise esitamine koos teatises esitatavate andmed. Samasugune teatis sigade kohta andmete esitamiseks on ka kehtivas korras.

**Eelnõu §-s 3** sätestatakse hobuslase registreerimise kord. Hobuslast pidav loomapidaja peab hobuslase identifitseerima kuue kuu jooksul pärast hobuslase sündi. Kui hobuslane viiakse välja sünniettevõttest kauemaks kui 30 päeva tuleb sellest teavitada registrit. Eelnõus nähakse ette erandid ajalise kohustuse rakendumisest.

Hobuslase passi saamisele kehtestatakse tingimused ja ajavahemik. Hobuslast pidav loomapidaja peab esitama hobuse passi saamiseks taotluse aretusühingule hiljemalt 30 päeva enne hobuse kuue kuu vanuseks saamist või enne hobuslase väljaviimist ettevõttest, kus hobuslane sündis.

Aretusühingu poolt väljastatud hobuslase passi andmed, looma identifitseerimiskood, mis on esitatud füüsilisel identifitseerimisvahendil, teave süstitava transponderi lugemisseade kohta ja kogu teave looma jaoks välja antud uute identifitseerimisdokumentide, selliste dokumentide duplikaatide või asendusdokumentide kohta edastatakse kandmiseks põllumajandusloomade registrisse. Eelnõus sätestatakse ka hobuse identifitseerimisvahendi paigaldamise täpsemad nõuded, mida ei ole võrreldes kehtiva korraga muudetud. Aretusühing registreerib andmed hobuslase kohta oma andmekogus ja annab need registrile üle 5 tööpäeva jooksul hobuslase andmete registreerimisest või registrisse kantavate andmete muutumise päevast arvates.

**Eelnõu §-s 4** sätestab Euroopa Liidu liikmesriigist toodud või Eestisse toimetatud veise, lamba ja kitse ja sea andmete registrile esitamise korra ja tähtaja, mille jooksul loomapidaja peab andmed esitama.

Veist, lammast, kitse, siga, hirvlast ja kaamellast ei pea uuesti märgistama juhul, kui loom viiakse tapamajja ja tapetakse seal 5 päeva jooksul Eestisse toimetamise päevast arvates. Euroopa Liidu liikmesriigist Eestisse saabumise korral veisega kaasas olev veisepass esitatakse töötlejale koos lõikes 1 nimetatud taotlusega välja arvatud juhul, kui liikmesriigid vahetavad elektroonilisi andmeid teiste liikmesriikidega elektroonilise andmevahetussüsteemi kaudu alates kuupäevast, mil komisjon on kinnitanud andmevahetussüsteemi täielikku toimivust.

**Eelnõu §-s 5** reguleerib veisepassi väljastamist veise Eestist väljaveo korral ja välja arvatud juhul, kui liikmesriigid vahetavad veiste elektroonilisi andmeid teiste liikmesriikidega elektroonilise andmesüsteemi kaudu alates kuupäevast, mil komisjon on kinnitanud andmevahetussüsteemi täielikku toimivust. Kui veisepassi on väljastatud paberkandjal, siis selle loetamatuks muutumise või selles vigade avastamise korral esitatakse töötlejale koos taotlusega uue veisepassi väljastamiseks ka rikutud või vigaste andmetega veisepass.

**Eelnõu §-s 6** sätestab põllumajanduslooma tapmisest ja hukkumisest ning kõrvaldamisest teavitamise korra.

Põllumajanduslooma tapmise korraldamiseks tegevusloa saanud ettevõtjal on kohustus teatada viie tööpäeva jooksul registrile põllumajanduslooma tapmise andmed ja tagastada identifitseerimisdokument selle väljastajale. Loomsete kõrvalsaaduste ja nendest saadud toodete käitlemiseks tegevusloa saanud ettevõtjal on samuti kohustus teavitada registrit hukkunud looma jõudmisest loomsete kõrvalsaaduste käitlemisettevõttesse. See toimub samuti viie tööpäeva jooksul. Mõlema ettevõtja kohustuse täitmine lõpetab põllumajanduslooma jälgitavuse tsükli.

Eelnimetatud teabe esitamise hõlbustamiseks on loodud vormid, mida võib kasutada ja mis on kättesaadavad töötleja veebiportaalis e-PRIA. Seal saab loomapidaja esitada registrile andmeid elektrooniliselt.

**Eelnõu §-s 7** sätestatakse nõuded identifitseerimisvahendi eemaldamise, kadumise või loetamatuks muutumise korral käitumisele. Register võib anda loomapidajale loa peetavate veiste, lammaste, kitsede, sigade, kaamellaste ja hirvlaste identifitseerimisvahendite eemaldamiseks või muutmiseks üksnes juhul, kui eemaldamine või muutmine ei kahjusta loomade jälgitavust, sealhulgas nende sünniettevõtte jälgitavust ja kui loomade individuaalne identifitseerimine, on endiselt võimalik. Identifitseerimisvahendi asendamiseks loa andmise nõudeid ei ole võrreldes kehtiva korraga muudetud.

Paragrahvis 7 sätestatakse ka rida tähtaegu, mida loomapidaja ja identifitseerimismärgi väljastaja peavad järgima identifitseerimisvahendi eemaldamise, kadumise või loetamatuks muutumise korral. Loomapidaja peab esitama töötlejale kõrvamärgi kadumise või loetamatuks muutumise korral taotluse uue kõrvamärgi saamiseks kahe päeva jooksul kõrvamärgi kadumisest või loetamatuks muutumisest arvates. Kõrvamärgi kadumise või loetamatuks muutumise korral väljastab identifitseerimismärgi väljastaja 20 päeva jooksul taotluse saamisest arvates loomapidajale sama identifitseerimisnumbriga uue kõrvamärgi. Väljastav isik teavitab põllumajandusloomade registri volitatud töötlejat väljastatud asendusidentifitseerimisvahendist ühe tööpäeva jooksul. Loomapidaja kinnitab põllumajandusloomale asendusidentifitseerimisvahendi seitsme päeva jooksul arvates päevast, mil väljastav isik selle loomapidajale väljastas. Kõrvamärgi kadumise või loetamatuks muutumise korral ei vii loomapidaja looma tegevuskohast, kus kõrvamärk kadus või loetamatuks muutus, välja enne asendusidentifitseerimisvahendi paigaldamist. Transpondri puhul teavitab loomapidaja kahe päeva jooksul veterinaararsti, kes paigaldab loomale 20 päeva jooksul sama numbrikombinatsiooniga uue transpondri ning teavitab töötlejat paigaldatud asendustranspondrist ja selle paigaldamise kuupäevast. Transpondri loetamatuks muutumise korral ei viida hobuslast välja tegevuskohast, kus transponder loetamatuks muutus, enne asendustranspondri paigaldamist.

**Eelnõu §-s 8** sätestatakse rakendussätted. Lõikes 1 sätestatakse eelnõu jõustumine samal ajal veterinaarseadusega (384 SE) 1. detsembril 2021. a.

Lõikes 2 reguleeritakse, mida tuleb teha enne 1. detsembrit 2021. a väljastatud veisepassidega. Kui veis viiakse Eestist välja, siis võib olenevalt sihtkohariigist olla vajadus veisele väljastada veisepass paberkandjal, sellisel juhul see ka väljastatakse, aga edaspidi kaob üldjuhul vajadus paberkandjal veisepasside järele kui veis jääb Eestisse. Euroopa Parlamendi ja nõukogu Määruse (EL) 2016/429 artikli 110 lõike 1 punktis b ja artikli 112 punktis b sätestatud tingimuste kohaselt võib loomade Euroopa Liidu liikmesriikide vahelise liikumise korral veiste identifitseerimisdokumentide väljastamist asendada elektrooniliste andmete vahetamine teiste Euroopa Liidu liikmesriikidega. Komisjoni loodud BOVEXi protokoll on ette nähtud veiste kohta elektrooniliste andmete vahetamiseks Euroopa Liidu liikmesriikide elektrooniliste andmebaaside vahel ja edaspidi saab Eestile võimalikuks kasutada seda protokolli andmete vahetamiseks. Seetõttu tuleb luua kord kuidas enne 01. detsembrit 2021. a väljastatud veisepassid tagastatakse looma tapmise või hukkumise korral. Seoses eelnevaga sisuliselt kaob vajadus paberkandjal oleva veisepassi järele.

**3. Eelnõu vastavus Euroopa Liidu õigusele**

Eelnõu on kooskõlas EL-i õigusega. Eelnõu väljatöötamisel on arvestatud järgmiste EL-i õigusaktidega:

1) Euroopa Parlamendi ja nõukogu määrus (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus) (ELT L 84 31.03.2016, lk 1–208);

2) komisjoni delegeeritud määrus (EL) 2019/2035, millega täiendatakse Euroopa Parlamendi ja nõukogu määrust (EL) 2016/429 seoses maismaaloomade pidamise ettevõtteid ja haudejaamu ning teatavate peetavate maismaaloomade ja haudemunade jälgitavust käsitlevate eeskirjadega (ELT L 314, 05.12.2019, lk 115–169).

**4. Määruse mõjud**

Määruses kavandatavad muudatused on valdavalt tehnilist laadi. Määrusega ei kaasne olulisi mõjusid, kuna eelnõusisu ja põhimõtted võrreldes kehtiva määrusega oluliselt ei muutu. Mõned muudatused rakendusid juba 21. aprillist 2021. a kui jõustus Euroopa Parlamendi ja nõukogu määrus (EL) 2016/429, mis nägi ka ette näiteks kaamellaste ja hirvlaste märgistamise kohustuse.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamine ei too endaga kaasa lisategevusi ega -kulutusi riigieelarve vahenditest, samuti ei kaasne määruse rakendamisega tulusid.

**6. Määruse jõustumine**

Määruse jõustumine on eelnõu kohaselt kavandatud 1. detsembril 2021. a. Jõustumise kuupäev on sätestatud arvestusega, et määrus jõustuks ühel ajal veterinaarseadusega.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse kooskõlastamiseks ministeeriumidele õigusaktide eelnõude infosüsteemi EIS kaudu ning arvamuse avaldamiseks Põllumajanduse Registrite ja Informatsiooni Ametile ning Põllumajandus- ja Toiduametile.